Grāmata – mana mūža uzticamā pavadone

  Viss mans diezgan pagarais mūžs (79) ir nesaraujami saistīts ar rakstīto vārdu – grāmatu, žurnālu,
laikrakstu. Esmu gandarīts ka, pateicoties rakstniekiem un žurnālistiem, mūsdienu modernās
tehnoloģijas nav atņēmušas man lasītprieku, vēlmi pāršķirstīt aprakstītās lapas. Kur vēl lielāka bauda! Neapskaužu tos cilvēkus, kuri nespēj (vai negrib ?) pretoties skārienjūtīgo telefonu, datoru
vilinājumam un tajos pavada lielu daļu sava brīvā laika, neizbaudot grāmatu lasīšanas jaukumus.

   Cik sevi atceros (apmēram no 4-5 gadu vecuma) esmu bijis grāmatu draugs. Audzis daudzbērnu
ģimenē, dalījies priekos un bēdās ar 4 brāļiem un māsu, agri sapratu, ka zināšanas lieti noderēs

tālākās dzīves veidošanā. Mājās bija plaša tēva sakrātā bibliotēka ar latviešu autoru darbiem. Kamēr paaugos un apguvu lasītprasmi, tikām mamma bija spiesta daļu grāmatu pārdot, lai kuplo saimi pabarotu, apģērbtu, nodrošinātu citas akūtās vajadzības. Tēvu apcietināja un ieslodzīja cietumā.
Tādējādi man kā jaunākajai atvasei lasīšanai bija palikuši vien Rūdolfa Blaumaņa kopoto rakstu

daudzie sējumi. Gandrīz Blaumaņa kungu varu saukt par savu audžutēvu vai krusttēvu! 
Sākotnēji nebiju prasīgs lasītājs, tādēļ samierinājos ar mājās piejamo literatūru. Lieli prieki sākās skolas gaitu laikā, kad man piejamas kļuva skolu bibliotēkas ar milzīgu grāmatu skaitu. Šajā bagātībā orientēties un nenomaldīties man palīdzēja bibliotekāres un klases audzinātājas. Paldies viņām par nesavtīgo atbalstu grāmatu pasaulē! Latviešu valodas skolotājas rosināja lasīt obligāto mācību literatūru, kas palīdzēja izlasīt arī sev ne visai tīkamo autoru darbus. Tad nevarēja izmantot interneta iespējas un iepazīties ar daiļdarba anotāciju, neapgrūtinot sevi ar grāmatas izlasīšanu.
Gadu gaitā izveidojās iemīļotāko rakstnieku loks, tīkamāko žanru grāmatas. Ja skolas laikā un jaunības gados dominēja fantastika un piedzīvojumi, tad brieduma un seniora vecumā augšgalā bija un ir latviešu rakstnieku garadarbi par latvju tautas vēsturi, mūsdienu norisēm sabiedrībā. Ar lielu interesi lasu Dainas Avotiņas un Ērika Hānberga literāros darbus. Patīk arīdzan grāmatas no sērijas
,,Vakara romāns,, (agrāk ,,Lata romāns,,). Kad sāku izmantot Jēkabpils pilsētas bibliotēkas pakalpojumus, vislielāko gandarījumu guvu, izlasot Annas Skaidrītes Gailītes grāmatas. Fascinēja bagātīgā valoda, kādu līdz šim nebiju baudījis. 
 Pirms gadiem 50, kad grāmatu cena vēl nebija debesīs uzkāpusi, no savas algas varēju atļauties nopirkt jebkuru sev interesējošo daiļdarbu. Biju izveidojis plašu ģimenes bibliotēku. Mainot dzīves vietu, daļu grāmatu uzdāvināju citiem. Nu esmu spiests samierināties tikai ar bibliotēkas piedāvājumu, ar nepacietību gaidot, kad pašvaldība tai piešķirs finanses, lai grāmatu krātuvi ar jaunāko literatūru varētu regulāri papildināt un savus lasītājus iepriecināt.
   Grāmata manā mūžā bija un ir lielisks ceļvedis dzīves labirintos, gudrs padomdevējs mana hobija īstenošanā – krustvārdu mīklu risināšanā. Ar vārdnīcu, enciklopēdiju palīdzību asinu prātu un attālinu demenci. Mīklu risināšana daudzu gadu garumā iedevusi patīkamu azartu. Ar grāmatu palīdzību varu apceļot plašo pasauli, iepazīt visus kontinentus, iztēlē pabūt vietās, kur cilvēks vēl savu kāju nav spēris. Prātam un sirdij tuva ir detektīvliteratūra gan ārzemju, gan pašmāju autoru izpildījumā. Spraigais sižets, bieži prātam neaptveramais gala iznākums ļauj iejusties izmeklētāja ādā, izdarīt savai loģikai atbilstošus secinājumus. Ļoti priecājos, ja tie sakrīt ar autora un grāmatas varoņa spriedumu. Trīs maisus ar detektīvromāniem krievu valodā uzdāvināju Jēkabpils cietumam (ja nu kas dzīvē ar mani atgadās). Esmu atklājis, ka grāmata var būt kā iedarbīgas miega zāles. Jaunības gados varēju lasīt līdz vēlai nakts stundai, nedomājot par rītdienu, ja grāmatas saturs bija aizraujošs. Mūža otrajā pusē grāmata visai bieži atradās klēpī (ja sēdēju) vai uz spilvena (ja horizontālā stāvoklī biju), jo miegs bija spēcīgāks par autora piedāvājumu. Ja sieva tādās reizēs pamodināja, tad, lai kaunā nekristu, teicu, ka apakšējās rindas lasu, vai pārdomāju izlasīto. Ātri varu aizmigt, ja saturs ir vienmuļš un neinteresants. Rakstnieka stils ir noteicošais faktors grāmatu izvēlē. 
Esmu sastapis cilvēkus, kuriem grāmata bija turības rādītājs, ārišķības spogulis, grāmatu plauktos krājot izdevumus ar skaistiem vākiem pieskaņotiem istabas interjeram, bet ne lasīšanai.
   Esmu konstatējis, ka grāmatai manā mūžā ir daudzas funkcijas, kuras prasmīgi pielietojot, esmu sevi garīgi pilnveidojis. Esmu centies līdzināties pozitīvajiem grāmatu varoņiem, uzlabojot savu raksturu, mazinot negācijas sevī. Piekrītu Voltēra gaišajai domai, ka, pabeidzot lasīt labu grāmatu, liekas, ka esi šķīries no drauga. Pateicoties grāmatu lasīšanai, esmu krietni bagātinājis savu valodu, tāpēc  skolas gados sacerējumu rakstīšana problēmas neradīja. Darba gados par sporta norisēm rakstus sūtīju laikrakstiem, lai sabiedrību informētu par norisēm šajā jomā. Veiksmīgi vadīju sporta pasākumus pilsētas, rajona un republikas mērogā un vārdi nekad nebija kabatā meklējami. Lai dalībniekiem būtu interesantāk mani klausīties, izmantoju paša radītās rīmes. Ar Dresleru nevaru sacensties, bet savs stils izveidojās. 
   Sākotnēji bibliotēkas apmeklēju ar nelielu bijību, baidoties noklīst vai pazust milzīgajā grāmatu pasaulē. Bibliotekāres bija tās labās fejas, kuras laikus sniedza vajadzīgo padomu, lai es nenomaldītos, un kļūtu par kārotās grāmatas īpašnieku. Bibliotekāres ir zinošas ne tikai savā profesijā, bet labi orientējas arī pedagoģijā,socioloģijā un citās dzīves jomās, lai sarunātos ar grāmatu krātuves apmeklētājiem. Sevišķi laukos tas ir svarīgi, kur veikals, pasts ir vienīgās ļaužu tikšanās vietas, bet tās ar katru gadu iet mazumā, tāpēc bibliotēku loma aug. 
Tomēr informācija masu medijos liecina, ka grāmatu lasīšana Latvijā samazinās, tāpēc cilvēkiem valoda nav izkopta un kļuvusi krietni nabadzīgāka. Pedagogi bērnudārzos un skolās dara visu iespējamo lai lasītprasmi   uzturētu, bet, ja nav turpinājuma ģimenē un sabiedrībā, tad rezultāts ir bēdīgs. Skumji! Savu sacerējumu vēlos beigt ar šādu rīmi:

                                                               Bibliotēkas apmeklējiet,

                                                               Valodiņu attīstiet!   
Zināšanas bagātiniet,

    Arī bērnus lasīt radiniet!
                                                                                                Māris Jaudzems

